CELEX: 32013D0809
Language: mt
Date: 2013-12-06 00:00:00
Title: 2013/809/UE: Deċiżjoni tal-Kunsill tas- 6 ta’ Diċembru 2013 li tistabbilixxi l-pożizzjoni li għandha tittieħed mill-Unjoni Ewropea fid-Disa’ Konferenza Ministerjali tal-Organizzazzjoni Dinjija tal-Kummerċ dwar is-sigurtà alimentari, il-ġestjoni ta’ Kwoti tar-Rata Tariffarja u l-Mekkaniżmu ta’ Monitoraġġ

31.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 355/89
            
         DEĊIŻJONI TAL-KUNSILL
   tas-6 ta’ Diċembru 2013
   li tistabbilixxi l-pożizzjoni li għandha tittieħed mill-Unjoni Ewropea fid-Disa’ Konferenza Ministerjali tal-Organizzazzjoni Dinjija tal-Kummerċ dwar is-sigurtà alimentari, il-ġestjoni ta’ Kwoti tar-Rata Tariffarja u l-Mekkaniżmu ta’ Monitoraġġ
   (2013/809/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Unjoni Ewropea tagħti importanza kbira ferm għall-funzjonament u t-tisħiħ progressiv tas-sistema kummerċjali multilaterali, u tirrikonoxxi l-ħtieġa li jsiru avvanzi fin-negozjati kummerċjali multilaterali tar-Rawnd ta’ Doha. L-eżitu b’suċċess tad-Disa’ Konferenza Ministerjali tal-Organizzazzjoni Dinjija tas-Saħħa (id-WTO) huwa pass indispensabbli lejn il-kisba ta’ dan l-objettiv.
            
         
               (2)
            
            
               L-iżvilupp huwa fil-qalba tan-negozjati kummerċjali multilaterali tar-Rawnd ta’ Doha. Fil-laqgħa tiegħu tal-31 ta’ Lulju 2002, il-Kunsill Ġenerali tad-WTO approva r-rakkomandazzjoni tas-Sessjoni Speċjali tal-Kumitat dwar il-Kummerċ u l-Iżvilupp biex jiġi stabbilit Mekkaniżmu ta’ Monitoraġġ għal trattament speċjali u differenzjali. L-għan ta’ tali Mekkaniżmu ta’ Monitoraġġ huwa li jikkontribwixxi biex jiffaċilita l-integrazzjoni ta’ pajjiżi membri tad-WTO fil-fażi tal-iżvilupp u ta’ membri anqas żviluppati fis-sistema kummerċjali multilaterali..
            
         
               (3)
            
            
               Il-ġestjoni effiċjenti tal-Kwoti tar-Rata Tariffarja u t-trasparenza fir-rigward tal-użu tagħhom huma elementi indispensabbli biex jiġi żgurat li l-impenji preċedenti meħuda matul ir-Rawnd tal-Urugwaj dwar l-aċċess fis-suq għall-prodotti agrikoli jiġu implimentati kif xieraq. In-negozjati li saru fid-WTO tul l-2013 ippermettew lill-membri tad-WTO li jilħqu ftehim dwar l-implimentazzjoni ta’ mekkaniżmu ta’ ġestjoni tal-Kwoti tar-Rata Tariffarja, li jinkludi dispożizzjonijiet ta’ trasparenza kif ukoll mekkaniżmu f’każ ta’ użu insuffiċjenti.
            
         
               (4)
            
            
               Il-membri tad-WTO għandu jkollhom l-abbiltà li jimplimentaw il-programmi neċessarji, inkluż il-ħażna pubblika għal skopijiet ta’ sigurtà alimentari, f’konformità mar-regoli tad-WTO. Jeħtieġ illi l-programmi ta’ ħażna pubblika għal skopijiet ta’ sigurtà alimentari jissodisfaw il-kundizzjonijiet speċifiċi li jkunu ġew miftiehma fost il-membri tad-WTO sabiex ma tinħoloqx distorsjoni fil-kummerċ internazzjonali. In-negozjati li saru fid-WTO tul l-2013 ippermettew lill-membri tad-WTO li jsibu soluzzjoni xierqa għal dawn il-programmi użati mill-pajjiżi fil-fażi tal-iżvilupp fl-għamla ta’ fehim fost il-membri tad-WTO, bit-tir li ma jiġux ikkontestati dawn il-programmi matul perjodu ta’ żmien speċifiku, sakemm dawn ikunu jissodisfaw ċertu sett ta’ kundizzjonijiet (klawżola ta’ “trażżin xieraq”).
            
         
               (5)
            
            
               Huwa xieraq għaldhekk, li tiġi stabbilita l-pożizzjoni li għandha tittieħed mill-Unjoni Ewropea fi ħdan id-Disa' Konferenza Ministerjali tad-WTO dwar is-sigurtà alimentari, il-ġestjoni ta’ Kwoti tar-Rata Tariffarja u l-Mekkaniżmu ta’ Monitoraġġ,
            
         ADOTTA DIN ID-DEĊIŻJONI:
   Artikolu 1
   Il-pożizzjoni tal-Unjoni Ewropea fi ħdan id-Disa' Konferenza Ministerjali tal-Organizzazzjoni Dinjija tas-Saħħa fir-rigward tas-sigurtà alimentari, tal-ġestjoni ta' Kwoti tar-Rata Tariffarja u tal-Mekkaniżmu ta’ Monitoraġġ għandha tkun li ssostni l-adozzjoni tal-abbozzi ta' deċiżjonijiet tad-WTO li ġejjin:
   
               —
            
            
               sigurtà tal-ikel WT/MIN(13)/W/10;
            
         
               —
            
            
               Kwota tar-Rata Tariffarja WT/MIN(13)/W/11;
            
         
               —
            
            
               il-Mekkaniżmu ta’ Monitoraġġ WT/MIN(13)/W/17.
            
         mid-Disa’ Konferenza Ministerjali
   Artikolu 2
   Din id-Deċiżjoni tidħol fis-seħħ fil-jum tal-adozzjoni tagħha.
   
      Magħmul fi Brussell, is-6 ta’ Diċembru 2013.
      
         
            Għall-Kunsill
         
         
            Il-President
         
         D. BARAKAUSKAS